b"\n_START_ARTICLE_\nPere Joan (escultor)\n_START_SECTION_\nBiografia\n_START_PARAGRAPH_\nS'inici\xc3\xa0 molt jove i a l'edat de vint anys ja consten documentades les seves primeres obres en solitari: una clau de volta a la nau central de la catedral de Barcelona representant el Pare Etern a la gl\xc3\xb2ria rodejat d'\xc3\xa0ngels (1418); la fa\xc3\xa7ana de llevant del Palau de la Generalitat de Catalunya que d\xc3\xb3na al carrer del Bisbe, on representa un alt relleu de Sant Jordi; algunes g\xc3\xa0rgoles a la fa\xc3\xa7ana g\xc3\xb2tica de la Casa de la Ciutat, un i altre tamb\xc3\xa9 a Barcelona. El seu virtuosisme s'inscriu en els par\xc3\xa0metres del g\xc3\xb2tic internacional. _NEWLINE_Les seves obres m\xc3\xa9s destacades s\xc3\xb3n el retaule major de la catedral de Tarragona (1426) i el bancal del retaule major de la catedral de Saragossa (1434), tots dos treballs contractats per  Dalmau de Mur quan aquest va ser nomenat successivament arquebisbe de Tarragona i de Saragossa (1431)._NEWLINE_Se li atribueix la factura d'una creu de terme de T\xc3\xa0rrega datada pels volts de 1431._NEWLINE_Va ser seleccionat per a realitzar un retaule per a l'esgl\xc3\xa9sia de Santa Maria de Verd\xc3\xba sufragat per Antoni i Caterina Arnau, si b\xc3\xa9 no consta la seva activitat llevat d'una Mare de D\xc3\xa9u que es conserva a l'esgl\xc3\xa9sia i que va ser destru\xc3\xafda durant la guerra civil i reconstru\xc3\xafda amb molts afegits que nom\xc3\xa9s permeten una especulaci\xc3\xb3 sobre l'autoria._NEWLINE_A petici\xc3\xb3 d'Alfons el Magn\xc3\xa0nim, viatj\xc3\xa0 a N\xc3\xa0pols per treballar en la decoraci\xc3\xb3 del Castel Nuovo, en el qual, juntament amb Guillem Sagrera, col\xc2\xb7labor\xc3\xa0 en l'arc de triomf de l'entrada.\n_START_SECTION_\nLlegat\n_START_PARAGRAPH_\nPere Joan don\xc3\xa0 nom durant la segona meitat del segle XX a un cercle art\xc3\xadstic tarragon\xc3\xad, format per Llu\xc3\xads Saumells, Jordi Secall, Llu\xc3\xads Arola i Pascual Fort, entre altres. El 1959 aquest grup art\xc3\xadstic va dur aterme la seva primera exposici\xc3\xb3. El 21 d'abril de 1961 van organitzar l'exposici\xc3\xb3 Tarragona vista pel Cercle Pere Joan."